CELEX: 
Language: hu
Date: 2021-06-10 00:00:00
Title: A BIZOTTSÁG (EU) .../... VÉGREHAJTÁSI RENDELETE a különleges felépítményű járműként jóváhagyott, de nem ekként nyilvántartásba vett nehézgépjárművek azonosítására, valamint a gyártók éves átlagos fajlagos szén-dioxid-kibocsátásának e járművek figyelembevétele érdekében történő korrekciójára szolgáló egyedi eljárás megállapításáról

A BIZOTTSÁG (EU) .../... VÉGREHAJTÁSI RENDELETE
            
            
               (2021.6.10.)
            
            
               a különleges felépítményű járműként jóváhagyott, de nem ekként nyilvántartásba vett nehézgépjárművek azonosítására, valamint a gyártók éves átlagos fajlagos szén-dioxid-kibocsátásának e járművek figyelembevétele érdekében történő korrekciójára szolgáló egyedi eljárás megállapításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az új nehézgépjárművek szén-dioxid-kibocsátási előírásainak meghatározásáról, valamint az 595/2009/EK és az (EU) 2018/956 európai parlamenti és tanácsi rendelet és a 96/53/EK tanácsi irányelv módosításáról szóló, 2019. június 20-i (EU) 2019/1242 európai parlamenti és tanácsi rendeletre
                  1
                és különösen annak 2. cikke (3) bekezdésére,
            
            
            
               mivel:
            
            
               (1)A különleges felépítményű járműként jóváhagyott, de nem ekként nyilvántartásba vett nehézgépjárművek azonosítása érdekében helyénvaló felhasználni a gyártók és a tagállamok által az (EU) 2018/956 rendelettel összhangban bejelentett adatokat.
            
            
               (2)A jóváhagyásokkal és nyilvántartásba vételekkel kapcsolatban az (EU) 2018/956 rendelettel összhangban bejelentett adatok közötti eltérések kiküszöbölése érdekében a tagállamok és a gyártók számára lehetővé kell tenni, hogy a korábban bejelentett információkkal kapcsolatban észrevételeket tegyenek, és adott esetben azok javítása érdekében új információkat jelentsenek be.
            
            
               (3)A különleges felépítményű járműként jóváhagyott, de nem ekként nyilvántartásba vett nehézgépjárművek kapcsán a gyártók éves átlagos fajlagos szén-dioxid-kibocsátására alkalmazott korrekcióknak arányosnak és visszatartó erejűnek kell lenniük annak érdekében, hogy ösztönözzék az adatok helyes és gondos kezelését, valamint hogy elkerülhető legyen a szóban forgó járművek szén-dioxid-kibocsátásának szándékos vagy gondatlanságból történő helytelen besorolása.
            
            
               (4)Amennyiben a Bizottság úgy ítéli meg, hogy egy járművet különleges felépítményű járműként kellett volna nyilvántartásba venni, ennek megfelelően helyesbítenie kell a tagállamok által bejelentett adatokat, és a járművet az (EU) 2019/1242 rendelet 2. cikke (3) bekezdésének alkalmazásában különleges felépítményű járműnek kell minősítenie.
            
            
               (5)Ezért a gyártó átlagos fajlagos szén-dioxid-kibocsátásának kiszámításakor a helytelenül besorolt nehézgépjárművek esetében a különleges felépítményű járművek célprofiljai alapján meghatározott szén-dioxid-kibocsátást veszik figyelembe, amely magasabb, mint a szállítási típusú célprofilok alapján meghatározott szén-dioxid-kibocsátás, és emiatt kevésbé kedvező a gyártó számára, mint ha a járművet kezdettől fogva megfelelően, szállítójárműként hagyták volna jóvá.
            
            
               (6)Az e rendeletben előírt intézkedések összhangban vannak az Éghajlatváltozási Bizottság véleményével,
            
            
               ELFOGADTA EZT A RENDELETET:
            
            
               1. cikk
               A különleges felépítményű járműként jóváhagyott, de nem ekként nyilvántartásba vett nehézgépjárművek azonosítása
            
            
               (1)A Bizottság összeállítja azon nehézgépjárművek jegyzékét, amelyeket a gyártó által az (EU) 2018/956 rendelet 5. cikkével összhangban bejelentett adatok alapján az (EU) 2019/1242 rendelet 2. cikkének (3) bekezdése értelmében különleges felépítményű járműként hagytak jóvá, de amelyeket a tagállamok által az (EU) 2018/956 rendelet 4. cikkének megfelelően bejelentett adatok alapján nem különleges felépítményű járműként vettek nyilvántartásba.
            
            
               (2)A Bizottság az (EU) 2018/956 rendelet 4. cikkének (2) bekezdésében említett illetékes hatóságok és a gyártó által az (EU) 2018/956 rendelet 5. cikkének (2) bekezdése alapján kijelölt kapcsolattartó pontok rendelkezésére bocsátja az (1) bekezdésben említett jegyzék releváns részeit.
            
         
         
            
               (3)Az illetékes hatóságok és a gyártók a jegyzék (2) bekezdés szerinti kézhezvételétől számított egy hónapon belül magyarázatot nyújthatnak be a Bizottsághoz az (EU) 2018/956 rendelet 4. és 5. cikke szerint bejelentett adatok helyességét illetően.
            
            
               (4)A magyarázat kézhezvételét vagy a (3) bekezdésben előírt egy hónapos időszak lejártát követően a Bizottság értékeli a nehézgépjárművek (1) bekezdésben említett jegyzékét a (3) bekezdés szerint benyújtott magyarázat, valamint a felek érvei és esetleg további vizsgálatok alapján.
            
            
               (5)Ha a (4) bekezdésben említett értékelés eredménye alapján a Bizottság azt a következtetést vonja le, hogy az (1) bekezdés szerint azonosított nehézgépjárműveket helyesen vették nyilvántartásba különleges felépítményű járműtől eltérő járműként, akkor a 2. cikknek megfelelően korrigálja a gyártó éves átlagos fajlagos szén-dioxid-kibocsátását e járművek figyelembevétele érdekében.
            
            
               (6)A Bizottság az érintett járművek műszaki jellemzői alapján az eredetileg bejelentett, különleges felépítményű járműként megadott jóváhagyás helyébe ugyanazon nehézgépjármű olyan jóváhagyását léptetheti, amelyhez a gyártó által a jármű műszaki jellemzői alapján végzett újraszámítás alapján a járművet az (EU) 2017/2400 rendelet I. mellékletének 1. táblázatában szereplő 4., 5., 9. vagy 10. járműcsoportba sorolják be. Ebben az esetben a Bizottság nem alkalmazza a 2. cikk szerinti korrekciót a gyártó éves átlagos fajlagos szén-dioxid-kibocsátására a szóban forgó járművek figyelembevétele érdekében, ugyanakkor a járműveket be kell számítani a gyártó fajlagos szén-dioxid-kibocsátásának az (EU) 2019/1242 rendelet rendelkezései szerinti meghatározása során, különösen abban az esetben, ha a gyártó a bejelentés időpontjában rendelkezésre álló információk alapján észszerűen elvárható intézkedéseket hozott a különleges felépítményű járműként történő helyes bejelentés alátámasztására.
            
            
               (7)Amennyiben a (4) bekezdésben említett értékelés eredménye alapján a Bizottság azt a következtetést vonja le, hogy az (1) bekezdés szerint azonosított nehézgépjárműveket különleges felépítményű járműként kellett volna nyilvántartásba venni, helyesbíti a tagállam által az (EU) 2018/956 rendelet 4. cikkével összhangban bejelentett adatokat, és a helyesbítésről tájékoztatja azt a tagállamot, amelyben a szóban forgó nehézgépjárműveket nyilvántartásba vették.
            
            
               2. cikk
               Korrekciók alkalmazása az átlagos fajlagos szén-dioxid-kibocsátásra
            
            
               Az 1. cikk (5) bekezdésében foglalt rendelkezéseknek megfelelő nehézgépjárművek megléte esetén a gyártó éves átlagos fajlagos szén-dioxid-kibocsátását a következőképpen kell korrigálni:
            
            
               (avgCO2sg)corr = (Vsg x avgCO2sg + ∑v CO2Vv) / (Vsg + Vocsg), 
            
            
            
               ahol:
            
            
               avgCO2sg a gyártó (EU) 2019/1242 rendelet I. mellékletének 2.2. pontjában meghatározott átlagos fajlagos szén-dioxid-kibocsátása;
            
            
               Vsg a gyártó sg járműalcsoportba tartozó új nehézgépjárműveinek száma, a különleges felépítményű gépjárművek kivételével, az (EU) 2019/1242 rendelet 4. cikkének a) pontja szerint;
            
            
                ∑v a gyártó sg járműalcsoportba tartozó nehézgépjárműveinek száma összesen, az 1. cikk (5) bekezdésének rendelkezései szerint;
            
            
               CO2Vv a v különleges felépítményű gépjármű célprofilok, terhelési feltételek és tüzelőanyag-típusok összes különböző kombinációja esetében fennálló szén-dioxid-kibocsátásainak átlaga g/tkm-ben kifejezve, az (EU) 2018/956 rendeletnek megfelelően bejelentettek szerint;
            
            
               Vocsg a gyártó sg járműalcsoportba tartozó nehézgépjárműveinek száma, az 1. cikk (5) bekezdése szerint.
            
            
               Az (EU) 2019/1242 rendelet alkalmazásában a gyártó avgCO2sg átlagos fajlagos szén-dioxid-kibocsátása helyébe a gyártó (avgCO2sg)corr korrigált átlagos fajlagos szén-dioxid-kibocsátása lép.
            
            
               3. cikk
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.6.10.
            
         
         
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 198., 2019.7.25., 202. o.